Sundkappinn Anton Sveinn McKee er að vonum ánægður eftir að hafa sett sjö Íslandsmet og tvö Norðurlandamet á EM í 25 metra laug sem lauk í Glasgow um helgina . Hann segist vera ánægður með framfarirnar í aðdraganda Ólympíuleikanna næsta sumar . Anton Sveinn var að vonum ánægður með framfarirnar í aðdraganda Ólympíuleikanna . Nordicphotos / Getty Sundkappinn Anton Sveinn McKee er að vonum hæstánægður eftir að hafa sett sjö Íslandsmet á EM í 25 metra laug sem lauk í Glasgow um helgina . Um leið setti Anton Sveinn tvö Norðurlandamet þrátt fyrir að hafa ekki komist á verðlaunapall . Anton Sveinn byrjaði mótið á fimmtudaginn og þríbætti eigið Íslandsmet í 50 metra bringusundi sem dugði honum í 7. sætið á Evrópumótinu . Degi síðar tvíbætti Anton eigið Íslandsmet í 200 metra bringusundi þegar hann kom í mark á 2:02 , 94 og var átta hundraðshlutum úr sekúndu frá því að næla sér í bronsverðlaun . Anton var með næstbesta tíma undanrásanna í 100 metra bringusundinu og gerði enn betur í úrslitasundinu sem skilaði honum í sjötta sætið þegar hann kom í mark á 56,79 . Um leið setti Anton annað Norðurlandamet sitt á mótinu . Þá var Anton hluti af boðsundssveit Íslands í 4 x 50 fjórsundi sem setti nýtt landsmet þegar Anton , Kolbeinn Hrafnkelsson , Kristinn Þórarinsson og Dadó Fenrir Jasminuson komu í mark á 1:36 , 97 . Það er því af nógu að taka hjá Antoni sem segir erfitt að svara því hvort árangurinn hafi farið fram úr eigin væntingum fyrir mótið þegar Fréttablaðið heyrir í honum eftir lokasundið . „ Það var erfitt að setja sér einhver markmið fyrir þetta mót . Í fyrsta sinn á mínum ferli hef ég náð að einbeita mér 100 prósent að sundferlinum í ár í staðinn fyrir að vera í skóla eða í vinnu sem hefur tekið helminginn af tíma mínum og orku . Þegar ég var að setja mér markmið fyrir þetta mót með Hafrúnu Kristjánsdóttur , íþróttasálfræðingi ÍSÍ , sem hefur reynst mér ofboðslega vel komumst við að því að það væri erfitt að setja sér eitthvert markmið út frá fyrri afrekum . Aðstæðurnar voru allt aðrar . Bæði líkamlega og andlega var ég búinn að ná að einbeita mér betur og ná góðri endurheimt á milli æfinga í aðdraganda mótsins . “ Anton var búinn að tryggja sér þátttökurétt á ÓL og var Evrópumótið að hans sögn , góð leið til að sjá hvar hann stendur . „ Pressan var minni í aðdraganda mótsins eftir að hafa tryggt mér sæti á ÓL fyrr á árinu . Ég hafði því í raun engu að tapa og þetta var góð áskorun í undirbúningnum fyrir Ólympíuleikana . Góð leið til að sjá hvað við erum að gera rétt , hvernig tæknin er og þolið , hvernig á að haga sér á milli sunda og auðvitað að læra að hafa gaman . Ég kom inn í þetta mót með frábæru liði og það small allt saman , “ segir Anton sem fer fögrum orðum um íslensku sveitina sem tók þátt í Evrópumótinu þetta árið . „ Liðsandinn var frábær og aðrir í hópnum stóðu sig vel . Það skiptir miklu máli á stórmótum að hafa gaman , maður er búinn að æfa eins og skepna en ef þú einblínir á að hafa gaman líka nærðu yfirleitt betri árangri . Maður getur ekki breytt neinu líkamlega á síðustu stundu . Það má ekki gleymast að njóta og hafa gaman . “ Aðspurður út í árangurinn í 50 metra sundi sem hefur ekki verið sterkasta grein hans segir Anton hann hafa komið á óvart . „ Það var gaman að byrja mótið af þessum krafti . Til þessa hefur 50 metra sundið verið mín lakasta grein á pappírnum og það var jákvætt að ná strax svona langt í fyrstu grein , “ segir Anton og heldur áfram : „ Við höfum ekki lagt jafn mikla áherslu á 50 metrana en þarna sá maður að styrktaræfingarnar og sprettæfingarnar sem maður hefur verið að vinna í voru að skila sér . Þá höfum við verið að að læra betur á hraðastjórnun og skipulagningu fyrir sund , nota orkuna betur í staðinn fyrir að sprengja sig of snemma . Frekar að synda yfirvegað eins og ég reyndi í öllum mínum úrslitasundum og það hjálpaði mér gríðarlega . “ Fram undan er stutt frí hjá Antoni á Íslandi áður en hann heldur til Bandaríkjanna þar sem Ólympíuundirbúningurinn fer á fullt . „ Núna tekur við verðskuldað frí , heimkoma til að hlaða batteríin áður en ég fer til Bandaríkjanna í byrjun næsta árs og held áfram með undirbúninginn fyrir Tókýo . Þarf að gefa huganum og líkamanum smá hvíld en svo fer allt af stað á ný á nýju ári , “ segir Anton að lokum